**ΑΞΙΟΛΟΓΗΣΗ ΑΡΧΑΙΩΝ ΕΛΛΗΝΙΚΩΝ ΣΤΙΣ ΑΠΟΛΥΤΗΡΙΕΣ ΕΞΕΤΑΣΕΙΣ ΤΩΝ ΓΕΛ**

**ΔΙΑΡΚΕΙΑ ΕΞΕΤΑΣΗΣ: 2 ΩΡΕΣ**

**Α. ΔΙΔΑΓΜΕΝΟ ΚΕΙΜΕΝΟ**: Όλα τα θέματα επιλέγονται με κλήρωση από την Τράπεζα θεμάτων (ΤΘΔΔ)

Δίνονται στους/στις μαθητές/-ήτριες αποσπάσματα κειμένου, διδαγμένου από το πρωτότυπο, δώδεκα έως είκοσι (12-20) στίχων, με νοηματική συνοχή, και παράλληλο κείμενο στη Νέα Ελληνική, από την αρχαία ή νεότερη γραμματεία, ελληνική ή παγκόσμια.

5 Ερωτήσεις x 10 μονάδες εκάστη = **50 μονάδες**

1. **ερώτηση κατανόησης** με την οποία ζητείται να αποκωδικοποιήσουν σημεία του κειμένου από το πρωτότυπο και να αντλήσουν βασικές πληροφορίες που εντοπίζονται στο κείμενο. Η ερώτηση μπορεί να διαιρείται σε δύο υποερωτήματα με τη μορφή ερωτήσεων κλειστού τύπου (σωστό ή λάθος, πολλαπλών επιλογών, αντιστοίχισης, συμπλήρωσης κενών κ.λπ.) ή ανοικτού τύπου.
2. **ερώτηση ερμηνευτική** που αναφέρεται σε ιδέες/αξίες/προβλήματα, σε στάσεις/ήθος/χαρακτήρα των προσώπων, στο ιστορικό/κοινωνικό/πολιτιστικό πλαίσιο της εποχής του έργου,στη δομή/σύνθεση του κειμένου, σε υφολογικά/αισθητικά θέματα, με βάση το διδαγμένο από το πρωτότυπο κείμενο.
3. **ερώτηση ερμηνευτική** που αναφέρεται στο παράλληλο κείμενο σε συσχετισμό με το παραπάνω εξεταζόμενο πρωτότυπο απόσπασμα.
4. **ερώτηση κλειστού τύπου** που αναφέρεται στο γραμματειακό είδος στο οποίο ανήκει το κείμενο από το πρωτότυπο, στον συγγραφέα ή στο έργο του (= **εισαγωγή**).
5. **ερώτηση λεξιλογική-σημασιολογική** (σύνδεση λέξεων αρχαίας και νέας, διατήρηση ή αλλαγή της σημασίας τους, οικογένειες ομόρριζων λέξεων, απλών ή σύνθετων, συνώνυμα, αντώνυμα).

**Β. ΑΔΙΔΑΚΤΟ ΚΕΙΜΕΝΟ**: Το κείμενο και οι ερωτήσεις ορίζονται από τους/τις διδάσκοντες/-ουσες το μάθημα.

Δίνεται αδίδακτο πεζό κείμενο αττικής διαλέκτου δώδεκα έως είκοσι (12-20) στίχων στερεότυπης

έκδοσης με νοηματική συνοχή. Στο αδίδακτο κείμενο προτάσσεται σύντομο σχετικό εισαγωγικό σημείωμα, μέσω του οποίου δίνονται εξωκειμενικές πληροφορίες, απαραίτητες για την κατανόηση του κειμένου.

4 ερωτήσεις = **50 μονάδες**

1. **μετάφραση** στα νέα ελληνικά μέρους του κειμένου από οκτώ έως δέκα (8-10) στίχους. **20 μονάδες**
2. **ερώτηση κατανόησης** που αναφέρεται στον νοηματικό άξονα του κειμένου. **10 μονάδες**
3. **ερώτηση γραμματικής**, η οποία μπορεί να αναλύεται σε δύο υποερωτήματα. **10 μονάδες**
4. **ερώτηση συντακτικού** (π.χ. αναγνώριση λέξεων/φράσεων/προτάσεων/άλλων δομικών στοιχείων του κειμένου, μετασχηματισμός μέρους του κειμένου ως προς τη δομολειτουργική του διάσταση), η οποία μπορεί να αναλύεται σε δύο υποερωτήματα. **10 μονάδες**